text: Disse støvletter er magen til Kamillas
  26 juli 2014 kl. 10.57
  Politiet offentliggør nu billeder af en taske og nogle støvletter magen til Kamilla Hantuschs. Hun forsvandt fra Padborg for en uge siden.
  Den 21-årige Kamilla Hantusch fra Padborg er sidst set fredag den 18. juli om aftenen. Politiet er uden regulære spor, og efterlyser derfor billeder fra videoovervågningskameraer.
  - Mange - både private, erhvervsområder, parkeringsfaciliteter, forretninger og firmaer - har videoovervågning. Nogle af disse kameraer viser udendørs arealer og kan dermed give et billede af, hvem der har færdedes i Padborg og den nære omegn. Det vil være særdeles værdifuldt for efterforskningen at se dem, lyder det fra politiet.
  - Ring 114, så kommer vi og henter båndet, siger politiet.
  Politiet offentliggør nu også flere fotos.
  Dels af nogle sorte højhælede støvletter, magen til dem Kamilla havde på. Har du set dem et sted, så ring til politiet. 
  Det samme gælder selvfølgelig, hvis du har fundet noget tøj. Kamilla var iklædt mørke jeans og en hvid t-shirt, da hun forsvandt.
  Dels offentliggør politiet også et foto af en taske magen til den, Kamilla Hantusch havde med sig, da hun forsvandt.
  Kamillas taske havde ikke en lang rem som den på billedet, men derimod en kort rem. Ellers er den fuldstændigt magen til.
  Har du set eller fundet denne taske et sted, så ring straks til Syd- og Sønderjyllands Politi på telefon 114.
  